26/06/2009 | Administración LocalConsorcios
Consorcio As Mariñas
Aprobación definitiva da modificación da Ordenanza reguladora da taxa pola prestación do servizo de recollida e tratamento de lixos e residuos urbanos do Consorcio As Mariñas

De conformidade co disposto no artigo 17 e concordantes do Texto Refundido da Lei Reguladora de Facendas Locais, aprobado por Real Decreto Lexislativo 2/2004 de 5 de marzo, e no 49 da Lei 7/1985, reguladora das Bases de réxime local, o expediente estivo exposto ó público na sede do Consorcio As Mariñas por un prazo de trinta días a partir da publicación do correspondente anuncio no Boletín Oficial da Provincia, tempo no que os interesados puideron examinalo e presenta-las reclamacións que estimasen oportunas. Finalizado o devandito prazo elévase a definitiva a aprobación de modificación de “Ordenanza reguladora da taxa pola prestación do servizo de recollida e tratamento de lixos e residuos urbanos”. O texto íntegro da citada modificación é o que segue: En uso das facultades conferidas polos artigos 133.2 e 142 da Constitución e polo artigo 106 da Lei 7/1985, de 2 de abril, reguladora das Bases do Réxime Local, en relación cos artigos 149 e seguintes e 137 e seguintes da Lei 5/97, de 22 de xullo, de Administración Local de Galicia, e dos Estatutos do Consorcio As Mariñas e de conformidade co disposto nos artigos 15 a 19 e 20.4 do Texto Refundido da Lei Reguladora das Facendas Locais aprobado por Real Decreto Lexislativo 2/2004 de 5 de marzo, o Consorcio “As Mariñas” establece a Taxa por prestación do servizo de recollida e tratamento de lixos e residuos urbanos.1. Constitúe o feito impoñible da Taxa a prestación do servizo de recepción obrigatoria de recollida e tratamento de lixos domiciliarios e residuos sólidos urbanos de vivendas, aloxamentos e locais ou establecementos onde se exercen actividades industriais, comerciais, profesionais, artísticas e de servizos, así como locais recreativos ou de culto ou de actividades de venda ambulante.2. A tal efecto, considéranse lixos domiciliarios e residuos sólidos urbanos os establecidos na Lei 10/1998 de 21 de abril, de Residuos, os restos e desperdicios de alimentación ou detritos procedentes da limpeza normal de locais ou vivendas e se exclúen de tal concepto os residuos de tipo industrial, escombros de obras, detritos humanos, materias e materiais contaminados, corrosivos, perigosos ou a recollida dos cales esixa a adopción de especiais medidas hixiénicas, profilácticas ou de seguridade.3. Así mesmo considerarase realizado o feito impoñible naquelas vivendas que estean en condicións de habitabilidade, que dispoñan de auga potable ou outros subministros, con independencia de que estean ou non habitadas e nos establecementos onde se exercen actividades económicas, susceptibles de seren obxecto de gravame polo IAE ou outros tributos, sempre que exista aparencia exterior de realización dunha actividade económica.4. A prestación e recepción do servizo de recollida e tratamento de lixos e residuos urbanos considérase de carácter xeral e obrigatorio.5. As altas no Padrón da taxa de lixo-vivendas, poderase producir a partires da información contida no catastro inmobiliario. Para os demais suxeitos pasivos, poderase acudir os datos do IAE.1. Son suxeitos pasivos contribuíntes as persoas físicas e xurídicas e as entidades á que se refire o artigo 35.4 da Lei 58/2003, de 17 de decembro, Xeral Tributaria, que ocupen ou utilicen ou sexan susceptibles de utilizaren vivendas e locais emprazados nos lugares, prazas, rúas ou vías públicas radicados nos termos municipais de Abegondo, Arteixo, Bergondo, Betanzos, Cambre, Carral, Culleredo, Oleiros e Sada, nos que se preste o servizo de recollida, transporte e tratamento de lixos domiciliarios e residuos sólidos urbanos polo Consorcio As Mariñas. Dita ocupación ou utilización entenderase sempre realizada, xa sexa a título de propietario ou usufrutuario ou habitacionista, arrendatario ou mesmo de precario.2. Cando se trate de servizos prestados previa solicitude, será suxeito pasivo o solicitante, ou causante da prestación.3. No caso de vivendas ou locais nos que a cota se recade a través do recibo da empresa prestadora do servizo de distribución de augas, presumirase que é suxeito pasivo o titular do abono ao citado Servizo, e no caso de establecementos nos que se realicen actividades económicas, a persoa física ou xurídica que figura como suxeito pasivo no Imposto sobre Actividades Económicas e nos restantes tributos municipais que graven ou poidan gravar a actividade desenvolvida.4. Terá a consideración de suxeito pasivo substituto do contribuínte o propietario das vivendas ou locais, que poderá repercutir, no seu caso, as cotas satisfeitas sobre os usuarios de aquelas, beneficiarios do servizo. Responderán solidariamente das obrigacións tributarios do suxeito pasivo as persoas físicas e xurídicas á que se refiren o artigo 42 da Lei Xeral Tributaria. Serán responsables subsidiarios os administradores das sociedades e os síndicos, interventores ou liquidadores de quebras, concursos, sociedades e entidades en xeral, nos supostos e co alcance que sinala o artigo 43 da Lei Xeral Tributaria.4.1. Tarifas 4.2. Normas de aplicación.1. A superficie dos locais, a efectos de determinar a base de gravame, comprenderá a totalidade do local afecto á actividade, sen que proceda a exclusión de ningunha dependencia ou habitación por razón do seu uso específico.2. Centros de Ensino.- A superficie computable será, para este epígrafe, a ocupada polas aulas nas que se imparta ou se poida impartir a ensinanza, e, caso de ter internado, incluirase tamén a superficie destinada a dormitorios, comedores e cociñas. Non se incluirá a superficie ocupada por patios, corredores e instalacións deportivas.3. No caso de realización de dous ou máis feitos impoñibles nun mesmo local, entenderase que é obxecto de tributación aquel ao que corresponda a tarifa de maior contía, agás nos epígrafes 9.1, hoteis, hostais e moteis e 9.2, Casas de hospedaxe e establecementos análogos, nos que serán obxecto de tributación tódolos feitos impoñibles que se desenvolvan no mesmo local.4. No caso de realización dunha actividade económica nunha vivenda, entenderase que é obxecto de tributación tanto a vivenda como a respectiva actividade económica.5. No caso de podérense aplicar dúas tarifas nun mesmo local (por metros ou colectores) entenderase de aplicación aquela tarifa que corresponda a de maior contía. Devéngase a taxa e nace a obrigación de contribuír desde o momento no que se inicie a prestación do servizo, o que dada a natureza de recepción obrigatoria do mesmo, enténdese cando estea establecido e en funcionamento. O servizo enténdese prestado en todo o territorio que abranguen os termos municipais de Abegondo, Arteixo, Bergondo, Betanzos, Cambre, Carral, Culleredo, Oleiros e Sada. As cotas devengaranse o primeiro día de cada semestre natural, agás que o devengo da Taxa se producise con posterioridade a dita data; neste caso, a primeira cota devengaráse o primeiro día do semestre seguinte. En caso de cesamento da actividade, a baixa producirase con efectos do semestre seguinte.1. A xestión do cobro das cotas efectuarase semestralmente pola Deputación Provincial, podendo realizarse por entidades colaboradoras ou polas compañías distribuidoras da auga, conxuntamente coa Taxa por Distribución de auga e coa periodicidade establecida para o cobro desta.2. Cando se coñeza, xa de oficio ou por comunicación, aos interesados calquera variación dos datos que figuran na matrícula, se levarán a cabo nesta as modificacións correspondentes, que producirán efectos a partir do período de cobranza seguinte ao da data nas que se teña efectuado a declaración. En todo o relativo á cualificación de infraccións tributarias, así como das sancións que ás mesmas correspondan en cada caso se estará ao disposto na Lei Xeral Tributaria. A presente Ordenanza Fiscal entrará en vigor e comezará a aplicarse a partir do día 1 de xullo de 2009, permanecendo en vigor ata a súa modificación ou derrogación expresa. En Bergondo a 23 de xuño de 2009. O Presidente Julio Sacristán de Diego